b"\n_START_ARTICLE_\nMuseu d'Art Asi\xc3\xa0tic de Corf\xc3\xba\n_START_SECTION_\nCol\xc2\xb7leccions\n_START_PARAGRAPH_\nLes col\xc2\xb7leccions del museu han crescut gr\xc3\xa0cies a donacions privades. La m\xc3\xa9s important, que constitueix el nucli del museu, era la col\xc2\xb7lecci\xc3\xb3 privada del diplom\xc3\xa0tic Grig\xc3\xb3rios Mans, que fou ambaixador de Gr\xc3\xa8cia a Fran\xc3\xa7a i \xc3\x80ustria a la fi del s. XIX. La seua col\xc2\xb7lecci\xc3\xb3 contenia m\xc3\xa9s de 10.500 objectes, entre els quals artefactes met\xc3\xa0l\xc2\xb7lics, cer\xc3\xa0mica, gravats en fusta, pintures, armes, escultures i altres peces menors, provinents de la Xina, Corea i el Jap\xc3\xb3. La segona major donaci\xc3\xb3 \xc3\xa9s la col\xc2\xb7lecci\xc3\xb3 de Nikolaos Jatvasileiou, que fou ambaixador de Gr\xc3\xa8cia a l'\xc3\x8dndia i el Jap\xc3\xb3. Aquesta inclou 450 objectes, sobretot tapissos coreans i japonesos, aix\xc3\xad com escultures \xc3\xadndies, tailandeses o pakistaneses (entre aquestes, escultures grecobudistes de Gadara). La col\xc2\xb7lecci\xc3\xb3 de Jarilaos Jiotakis, un comerciant grec que visqu\xc3\xa9 als Pa\xc3\xafsos Baixos durant anys, \xc3\xa9s la tercera major donaci\xc3\xb3, amb 341 peces de cer\xc3\xa0mica xinesa d'exportaci\xc3\xb3 dels s. XVI al XVIII. Tamb\xc3\xa9 s\xc3\xb3n dignes d'esment les col\xc2\xb7leccions menors de Petros Almanajos (porcellana i pintures xineses; catifes perses), Iordanis Sinisoglou (cer\xc3\xa0mica i mobles xinesos) i Yanis Kolas.\n_START_SECTION_\nUbicaci\xc3\xb3 i estructura\n_START_PARAGRAPH_\nEl museu es troba al palau de Sant Miquel i Sant Jordi (el palau Reial), un imponent edifici de tres plantes i un bell exemple d'arquitectura neocl\xc3\xa0ssica, situat a l'extrem nord de la pla\xc3\xa7a Spianada. Les sales d'exposici\xc3\xb3 ocupen la planta baixa i la primera, i estan \xc3\xa0mpliament remodelades. L'ala oest de la primera planta recull la col\xc2\xb7lecci\xc3\xb3 japonesa, mentre que l'ala est recull la col\xc2\xb7lecci\xc3\xb3 xinesa. Les obres d'altres estats estan distribu\xc3\xafdes entre aquests dos grans grups. Les sales principals, que s\xc3\xb3n la del Senat a la planta baixa i la Rotonda, sala del tron i menjador a la primera planta, estan restaurades i obertes al p\xc3\xbablic. Les depend\xc3\xa8ncies del museu tamb\xc3\xa9 contenen laboratoris especialitzats en la conservaci\xc3\xb3 de paper, fusta, cer\xc3\xa0mica i metall, aix\xc3\xad com oficines, magatzems, un arxiu fotogr\xc3\xa0fic, una biblioteca molt assortida i una sala de lectura."